b'\n_START_ARTICLE_\nXanten\n_START_SECTION_\nHistorie\n_START_PARAGRAPH_\nXanten ble grunnlagt i romertiden og er dermed omtrent 2000 \xc3\xa5r gammel. Plassen begynte som romersk lagerplass Castrum under navnet Vetera Castra. Den utviklet seg til andre viktigste by i den romerske provinsen Germania Inferior og ble oppgradert til en colonia under keiser Trajan: Colonia Ulpia Traiana. Under et angrep av Frankere i 275 ble byen n\xc3\xa6rmest fullstendig \xc3\xb8delagt. En mindre festningsby under navnet Tricensimae ble bygget p\xc3\xa5 samme plass. Siste romerske mynt som er funnet p\xc3\xa5 stedet er fra 426. _NEWLINE_Byen ble sannsynligvis ikke forlatt i folkevandringstiden og har hatt en viss betydning hele tiden. Bysentret ble likevel flyttet til det romerske gravfeltet der en tidlig kristen kirke befant seg. Byen ble nevnt av Gregorius av Tours i 590. Et kloster til \xc3\xa6re for en lokal martyr og helgen, Viktor av Xanten ble kjernen av dagens by og opprinnelig kalt ad sanctos, derav Xanten. Det betydelige Viktorklosteret Viktorstift ble gjentatte ganger overfalt av normannere p\xc3\xa5 900-tallet. En biskopsborg for erkebiskopen av K\xc3\xb6ln og rikelige funn av mynter sl\xc3\xa5tt i Xanten fra tidlig middelalder, bekrefter stedets betydning. _NEWLINE_I 1228 fikk Xanten byrettigheter og i 1263 startet byggingen av Xantens domkirke. Flere klostergrunnlegginger i Viktorstiftets by utover middelalderen satte sitt preg p\xc3\xa5 byen s\xc3\xa5 som kvinnelige Fransiskanere (1402), et Birgittakloster [1460), Jesuitter 1609 og Karteusere i 1628. \xc3\x98konomisk mistet byen mye av sin betydning, ogs\xc3\xa5 p\xc3\xa5 grunn av at Rhinen forflyttet seg noe \xc3\xb8stover. _NEWLINE_Til tross for store \xc3\xb8deleggelser under andre verdenskrig ble betydelige deler av det gamle Xanten gjenoppbygget. Rester av romerbyen som ligger i utkanten av Xanten har blitt rekonstruert, til dels ganske fritt.'